****

**Световният дарителски индекс на КАФ‘ 2017:**

**България бележи ръст в даряването на пари и спад в помагането на непознати. Дарителството намалява в целия свят**

**България е на 127-мо място в света**, отчита Световният дарителски индекс на КАФ 2017 (CAF World Giving Index 2017) – авторитетното проучване, което измерва щедростта в 139 държави. Резултатите са оповестени от [CAF Global Alliance](https://www.cafonline.org/about-us/global-alliance" \t "_blank) и българския й член Фондация BCause: помощ за благотворителността.

Дарителският индекс е среден процент от три аспекта на дарителското поведение – помощ на непознат, даряване на пари и доброволчество. За България показателите са:

* Помощ на непознат – 34%
* Даряване на пари – 17%
* Добровлчество – 5%

Дарителският индекс на България продължава да спада - **той е 19%** (след 21% и 23% в предходните години) и се връща на нивото от 2013-та година. Въпреки това, България се изкачва на 127-мо място сред 139-те държави в света (от 129-то на 127-мо място) и запазва 9-та позиция сред 10-те страни от Източна Европа, включени в Индекса.

Индивидуалното поведение на дарителите показва промени през годината - даряването на пари бележи известно подобрение.

Даряването на пари достигна връх от 27% през 2014 г., когато интервюирането се проведе малко след големите наводненията. През 2015 г. този показател се върна на по-типичните за България нива. Тази година имаше малко, но съществено увеличение с четири процентни пункта. Делът на хората, които съобщават, че **даряват пари**, сега е **17%** (в сравение с 13% през миналата година).

След като през 2015 г. делът на хората, които съобщават, че **са помогнали на непознат**, достигна връх от 42%, (когато България беше в центъра на мигрантската криза), вече е спаднал до **34%**. Това е най-ниското ниво по този показател, измервано и през 2011 г.

Участие с **доброволен труд** декларират **само 5%** от населението на България. Това ни поставя на предпоследно място в света – само преди Армения с 4%.

***Елица Баракова, изпълнителен директор на Фондация BCause:***

*Спадът на дарителство в развитите западни общества се дължи на увеличаващата се тенденция личният капитал да се насочва към социално инвестиране, а не към чиста филантропия. Модерните социални инвеститори могат и желаят да бъдат повече ангажирани в избраната социална цел, да й помагат с уменията и контактите си, вместо просто да напишат един чек. Макар и в България да нямаме статистически сериозни данни за това, опитът на Фондация BCause показва такива примери и  у нас. Успелите хора се ангажират с каузи, но не непременно като дарители. Зад всички нови инициативи в образованието, културата, медиите и ще посочите поне по един българин, който ги прави възможни.*

*Освен това, нараства и онлайн дарителството, което също ангажира дарителите в разпространение на апели и обратна връзка – обемите на два сайта на BCause – Platformata.bg и DMS 17777 (съвместен проект с Български дарителски форум) го показват. Последователното онлайн присъствие и „живата” онлайн комуникация са достъпни и все повече водят до успех и повече организации би трябвало да му отделят сериозно място в плановете си за финансиране.*

**Какви са световните тенденции**

* **Дарителството бележи спад по целия свят.**   
  Дарителският индекс бележи глобален спад. Делът на хората, по света, които са дарили пари през 2016 г. е най-ниският от три години.
* **Всички западни държави в топ 20 са понижили инекса си тази година**  
  Нова Зеландия, Съединените американски щати, Австралия, Канада, Ирландия, Нидерландия, Обединеното кралство, Малта, Исландия, Германия и Норвегия са отбелязали спад от един до пет процентни пункта в дарителски си индекс, отичта CAF World Giving Index. Оценките за континентите в Европа, Азия и Океания са по-ниски от петгодишните им средни стойности, докато Азия конкретно е отбелязала спад в трите аспекта на поведение.
* **Африка е единственият континент, който бележи увеличение и на трите поведенчески аспекта**  
  Тази година Африка се противопоставя на световната тенденция на спад и е единственият континент, при който отчитаме ръст и в трите аспекта на дарителско поведение, в сравнение с петгодишния среден резултат.
* **За четвъртата поредна година Мианмар е на върха на CAF World Giving Index**  
  Въпреки това, резултатът на Мианмар е с 5 процентни пункта по-нисък от миналата година, когато отбелязахме най-високия му резултат.

**Източна Европа**

|  |  |  |  |  |  |  |
| --- | --- | --- | --- | --- | --- | --- |
| **Държава** | Позиция в региона | Място в света според Световен дарителски индекс | Световен дарителски индекс | Помощ на непознат | Даряване на пари | Добрволчество |
| Румъния | 1 | 80 | 31% | 60% | 24% | 9% |
| Украйна | 2 | 90 | 29% | 42% | 29% | 16% |
| Република Молдова | 3 | 97 | 27% | 40% | 24% | 17% |
| Словакия | 4 | 102 | 26% | 33% | 30% | 16% |
| Полша | 5 | 105 | 26% | 37% | 27% | 13% |
| Беларус | 6 | 117 | 22% | 27% | 20% | 20% |
| Унгария | 7 | 119 | 21% | 36% | 17% | 9% |
| Русия | 8 | 124 | 20% | 30% | 17% | 12% |
| България | 9 | 127 | 19% | 34% | 17% | 5% |
| Чешка Република | 10 | 128 | 18% | 23% | 18% | 14% |
| **Средни стойности за региона** |  |  | 24% | 36% | 22% | 13% |

**Топ 20**

|  |  |  |  |  |  |
| --- | --- | --- | --- | --- | --- |
| Държава | Място в света според Световен дарителски индекс | Световен дарителски индекс (%) | Помощ на непознат (%) | Даряване на пари (%) | Добрволчество (%) |
| Мианмар | 1 | 65 | 53 | 91 | 51 |
| Индонезия | 2 | 60 | 47 | 79 | 55 |
| Кения | 3 | 60 | 76 | 52 | 51 |
| Нова Зеландия | 4 | 57 | 65 | 65 | 41 |
| САЩ | 5 | 56 | 73 | 56 | 41 |
| Австралия | 6 | 56 | 66 | 63 | 40 |
| Канада | 7 | 54 | 67 | 61 | 35 |
| Ирландия | 8 | 53 | 61 | 60 | 39 |
| Обединеие арабски емирства | 9 | 51 | 71 | 55 | 27 |
| Холандия | 10 | 51 | 51 | 64 | 36 |
| Великобритания | 11 | 50 | 58 | 64 | 28 |
| Сиера Леоне | 12 | 49 | 81 | 26 | 41 |
| Малта | 13 | 48 | 45 | 73 | 26 |
| Либерия | 14 | 46 | 75 | 18 | 46 |
| Исландия | 15 | 46 | 44 | 68 | 26 |
| Тайланд | 16 | 46 | 51 | 68 | 19 |
| Иран | 17 | 45 | 61 | 50 | 25 |
| Замбия | 18 | 45 | 69 | 33 | 33 |
| Германия | 19 | 45 | 58 | 55 | 22 |
| Норвегия | 20 | 45 | 49 | 55 | 30 |

**За проучването**

***Световният дарителски индекс на КАФ (CAF World Giving Index)*** се основава на данни от Световното проучване на Галъп (Gallup’s World Poll), осъществено сред 146 000 души в 139 страни, които заедно представляват около 95% от населението на света (около 5,1 млрд души).   
В България са интервюирани 1000 души в периода 18 май – 4 юли 2016.

***Фондация BCause*** *е експертна организация, признат лидер с повече от 20 годишен опит на национално и международно ниво (от 1995 г.). Насърчаваме хора, организации и общности да преобразяват живота, като развиваме дарителството и социалните инвестиции.*[*www.bcause.bg*](file:///C:\Users\User\Downloads\www.bcause.bg)

**За повече информация:**

Елица Баракова   
Изпълнителен директор на Фондация BCause  
0888 957513  
[elitsa@bcause.bg](mailto:elitsa@bcause.bg)